《寄题方氏赏心亭》
宋代·周行己

日月欻不淹，万物纷回薄。冬索复春敷，夏茂以秋落。

彼来无穷期，讵可尽酬酢。人生聊尔耳，政应如解箨。

可料百年身，胡为自束缚。达人畅高情，物物各有乐。

浊醪随身置，心赏悟远托。陶阮寓酒意，斯亭岂虚作。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。